മുഹമ്മദ് ബിൻ നായിഫ്

**മുഹമ്മദ് ബിൻ നായിഫ് അൽ സൗദ്** (അറബിക്ഃ محمد بن نائف آل سودا, ജനനംഃ 30 ഓഗസ്റ്റ് 1959) 2015 മുതൽ 2017 വരെയുള്ള കാലത്ത് സൗദി അറേബ്യയുടെ കിരീടാവകാശിയും ആദ്യ ഉപപ്രധാനമന്ത്രിയും 2012 മുതൽ 2017 വരെയുള്ള കാലയളവിൽ ആഭ്യന്തര മന്ത്രിയെന്ന നിലയിലും സേവനമനുഷ്ഠിച്ച മുൻ രാഷ്ട്രീയക്കാരനും വ്യവസായിയുമാണ്. സൗദി അറേബ്യയുടെ സ്ഥാപക രാജാവായിരുന്ന അബ്ദുൽ അസീസ് രാജാവിന്റെ കൊച്ചുമകനും അതുപോലെതന്നെ മുൻ കിരീടാവകാശി നായിഫ് ബിൻ അബ്ദുൾ അസിസിന്റെ മകനുമാണ് അദ്ദേഹം. കിരീടാവകാശിയായി സേവനമനുഷ്ഠിച്ച സൗദി ചരിത്രത്തിലെ ആദ്യത്തെ പിതാവ്-പുത്രൻ ജോഡികളാണ് ഇരുവരും. പിതാവിന്റെ സഹോദരനായ സൽമാൻ രാജാവ് 2015 ഏപ്രിൽ 29ന് അദ്ദേഹത്തെ കിരീടാവകാശിയായി നാമനിർദ്ദേശം ചെയ്തിരുന്നു. 2017 ജൂൺ 21 ന് രാജാവ് തന്റെ മുൻ തീരുമാനം മാറ്റുകയും സ്വന്തം മകൻ മുഹമ്മദ് ബിൻ സൽമാനെ പുതിയ കിരീടാവകാശിയായി നിയമിച്ചുകൊണ്ട് സഹോദര പുത്രൻ മുഹമ്മദ് ബിൻ നായിഫിനെ അദ്ദേഹം വഹിച്ചുകൊണ്ടിരുന്ന എല്ലാ ഔദ്യോഗിക സ്ഥാനങ്ങളിൽ നിന്നും ഒഴിവാക്കി. 2020 മാർച്ച് 6 മുതൽ പിതൃസഹോദരൻ അഹമ്മദ് ബിൻ അബ്ദുൽ അസീസ് അൽ സൗദ്, അർദ്ധസഹോദരൻ നവാഫ് ബിൻ നായിഫ് അൽ സൗദ് എന്നിവർക്കൊപ്പം അദ്ദേഹം തടവിൽ കഴിയുന്നു.

## ആദ്യകാല ജീവിതം
1959 ഓഗസ്റ്റ് 30 ന് സൗദി അറേബ്യയിലെ ജിദ്ദ നഗരത്തിലാണ് മുഹമ്മദ് ബിൻ നായിഫ് ജനിച്ചത്. നായിഫ് ബിൻ അബ്ദുൽ അസീസ് രാജകുമാരന്റെ പത്ത് മക്കളിൽ ഒരാളാണ് അദ്ദേഹം. ആധുനിക സൗദി അറേബ്യയുടെ സ്ഥാപകനായ അബ്ദുൽ അസീസ് രാജാവിന്റെ മകനായ പിതാവ് നായിഫ് ബിൻ അബ്ദുൽ അസീസ് ഫഹദ് രാജാവ്, സൽമാൻ രാജാവ് എന്നിവരുടെ പൂർണ്ണ സഹോദരൻകൂടിയാണ്. മുഹമ്മദ് രാജകുമാരന് സൗദ് ബിൻ നായിഫ് എന്ന മൂത്ത സഹോദരനും നവ്വാഫ് ബിൻ നായിഫ്, ഫഹദ് ബിൻ നായിഫ് എന്നീ രണ്ട് ഇളയ അർദ്ധസഹോദരന്മാരുമുണ്ട്. അദ്ദേഹത്തിന്റെ മാതാവായ അൽ ജവഹാര ബിൻത് അബ്ദുൽ അസീസ് ബിൻ മൂസാദ് സൗദി രാജ കുടുംബത്തിലെ അൽ ജിലുവി ശാഖയിലെ അംഗമായിരുന്നു. 2019 ജൂലൈ മാസത്തിലാണ് അവർ അന്തരിച്ചത്.

മുഹമ്മദ് ബിൻ നായിഫ് അമേരിക്കൻ ഐക്യനാടുകളിലാണ് തന്റെ വിദ്യാഭ്യാസം നിർവ്വഹിച്ചത്. അവിടെ നിന്ന് 1981ൽ രാഷ്ട്ര മീമാംസയിൽ ബിരുദം നേടി. തുടർന്ന് ലൂയിസ് & ക്ലാർക്ക് കോളേജിൽ കോഴ്സുകൾക്ക് ചേർന്നെങ്കിലും അവിടെനിന്ന് ബിരുദം ലഭിച്ചില്ല. 1985 മുതൽ 1988 വരെ എഫ്.ബി.ഐ.യുടെ സുരക്ഷാ കോഴ്സുകളിൽ പങ്കെടുത്ത അദ്ദേഹം 1992 മുതൽ 1994 വരെ സ്കോട്ട്ലൻഡ് യാർഡിന്റെ തീവ്രവാദ വിരുദ്ധ യൂണിറ്റുകളിൽനിന്ന് പരിശീലനം നേടിയിട്ടുണ്ട്.

## കരിയർ
ലഘുചിത്രം|മുഹമ്മദ് ബിൻ നായിഫ്, യു. എസ്. സ്റ്റേറ്റ് സെക്രട്ടറി ഹിലാരി ക്ലിന്റണിനൊപ്പം, 2013 ജനുവരി 16 ലെ ചിത്രം.

### ആദ്യകാല കരിയർ
1999ൽ മുഹമ്മദ് ബിൻ നായിഫ് സുരക്ഷാ വിഷയങ്ങൾ കൈകാര്യം ചെയ്യുന്ന ആഭ്യന്തര സഹ മന്ത്രിയായി നിയമിതനായി. ഈ നിയമനത്തിന് മുമ്പുള്ള കാലത്ത് അദ്ദേഹം ഒരു ഒരു വ്യവസായിയെന്ന നിലയിലും അറിയപ്പെട്ടിരുന്നു. സൗദി തീവ്രവാദ വിരുദ്ധ പദ്ധതിയുടെ വിജയത്തിന് പരക്കെ ബഹുമാനിക്കപ്പെട്ടിട്ടുള്ള അദ്ദേഹം, കൂടാതെ സർക്കാരിന്റെ തീവ്രവാദ വിരുദ്ധ പദ്ധതിയുടെ മുഖ്യ ശില്പിയായും കണക്കാക്കപ്പെട്ടു. സഹ മന്ത്രിയായി സേവനമനുഷ്ടിച്ചിരുന്ന കാലയളവിൽ സിവിൽ ഡിഫൻസ് ഡയറക്ടറുടെ അധിക ചുമതലയും അദ്ദേഹം വഹിച്ചിരുന്നു. ഒരു കഴിവുള്ള ആഭ്യന്തര സഹ മന്ത്രിയായി അദ്ദേഹം കണക്കാക്കപ്പെട്ടു.

2004 ൽ മുഹമ്മദ് ബിൻ നായിഫ് സ്വതന്ത്ര ചുമതലയുള്ള മന്ത്രിയായി നിയമിക്കപ്പെടുകയും ആഭ്യന്തര മന്ത്രാലയത്തിൽ രണ്ടാം സ്ഥാനത്തേയ്ക്ക് ഉയർത്തപ്പെടുകയും ചെയ്തു. 2010 ഒക്ടോബറിൽ, അറ്റ്ലാന്റിക് കാർഗോ വിമാനം ബോംബിടാൻ അൽ-ഖ്വയ്ദ പദ്ധതി തയ്യാറാക്കിയതായി അദ്ദേഹം യു.എസ്. ഡെപ്യൂട്ടി ദേശീയ സുരക്ഷാ ഉപദേഷ്ടാവിന് മുന്നറിയിപ്പ് നൽകി. 2012 ജൂലൈയിൽ പിതാവ് നായിഫ് രാജകുമാരൻ അന്തരിച്ചതിനേത്തുടർന്ന് പിതൃ സഹോദരൻ അഹമ്മദ് ബിൻ അബ്ദുൽ അസീസ് അൽ സൗദ് രാജകുമാരൻ ആഭ്യന്തരമന്ത്രിയായി നിയമിക്കപ്പെടുകയും മുഹമ്മദ് രാജകുമാരൻ ഉപ ആഭ്യന്തര മന്ത്രിയായി ചുമതലയേൽക്കുകയും ചെയ്തു.

2009 നവംബറിൽ അന്നത്തെ ഭരണാധികാരി അബ്ദുല്ല രാജാവ് മുഹമ്മദിനെ സൗദി അറേബ്യയുടെ ഒരു സ്വാധീനമുള്ള സുപ്രീം ഇക്കണോമിക് കൌൺസിൽ അംഗമായി നിയമിച്ചു. ഈ നീക്കം അന്നത്തെ കിരീടാവകാശിയും പിതാവുമായിരുന്ന നായിഫിന്റെ അധികാരം അബ്ദുല്ല രാജാവ് വർദ്ധിപ്പിച്ചതിനുള്ള ഒരു അംഗീകാരമായി കണക്കാക്കപ്പെട്ടു. മറുവശത്ത്, ഈ നിയമനം സർക്കാരിന്റെ സമ്പദ്വ്യവസ്ഥയിൽ സ്വാധീനം ചെലുത്താൻ മുഹമ്മദ് രാജകുമാരനെ പ്രാപ്തനാക്കുകയും ചെയ്തു.

2012 നവംബർ 5 ന് അബ്ദുല്ല രാജാവ് ഒരു രാജകീയ ഉത്തരവ് പ്രകാരം അഹമ്മദ് രാജകുമാരനെ ആഭ്യന്തര മന്ത്രി സ്ഥാനത്തുനിന്ന് നീക്കം ചെയ്യുകയും മുഹമ്മദ് രാജകുമാരനെ ആ സ്ഥാനത്തേക്ക് നിയമിക്കുകയും ചെയ്തു. ഇതോടെ അദ്ദേഹം സൗദി അറേബ്യയുടെ പത്താമത്തെ ആഭ്യന്തര മന്ത്രിയായിത്തീർന്നു. 2012 നവംബർ 6 ന് അബ്ദുല്ല രാജാവിന് മുന്നിലാണ് മുഹമ്മദ് രാജകുമാരൻ മന്ത്രിയായി സത്യപ്രതിജ്ഞ ചെയ്തത്. സൗദി അറേബ്യയിൽ പ്രശ്നമുണ്ടാക്കുന്നവരെന്ന് സംശയിക്കുന്ന ആയിരക്കണക്കിന് ആളുകളെ തടവിലാക്കിയ ഉരുക്കു മുഷ്ഠിയുപയോഗിച്ച് ഭരണം നിർവ്വഹിക്കുന്ന അധികാരിയെന്ന നിലയിലുള്ള മുഹമ്മദ് രാജകുമാരന്റെ മുൻകാല പ്രവർത്തനങ്ങൾ അടിസ്ഥാനമാക്കി ഈ നിയമനത്തെ മനുഷ്യാവകാശ പ്രവർത്തകർ വിമർശിച്ചിരുന്നു. എന്നിരുന്നാലും, തന്റെ തലമുറയിലെ മറ്റ് മുതിർന്ന രാജകുമാരന്മാരുമായി താരതമ്യപ്പെടുത്തുമ്പോൾ അഴിമതി കുറഞ്ഞയാളായും അധികാരം ദുരുപയോഗം ചെയ്യാനുള്ള സാധ്യത കുറവുള്ള വ്യക്തിയായും അദ്ദേഹം കണക്കാക്കപ്പെട്ടു.

2013 ജനുവരിയിൽ മുഹമ്മദ് രാജകുമാരൻ ബ്രിട്ടീഷ് പ്രധാനമന്ത്രി ഡേവിഡ് കാമറൂണുമായി ലണ്ടനിലും അമേരിക്കൻ പ്രസിഡന്റ് ബറാക് ഒബാമയുമായി വാഷിംഗ്ടണിലും കൂടിക്കാഴ്ച്ച നടത്തി  സൗദി വനിതകളെ സൗദി രഹസ്യാന്വേഷണ ഏജൻസിയിൽ ജോലി ചെയ്യാൻ അനുവദിക്കുമെന്ന് 2013 ജനുവരി അവസാനത്തോടെ മുഹമ്മദ് രാജകുമാരൻ പ്രഖ്യാപിച്ചു.

2014 ഫെബ്രുവരിയിൽ, സൗദി അറേബ്യയുടെ അന്നത്തെ രഹസ്യാന്വേഷണ മേധാവിയായിരുന്ന ബന്ദർ ബിൻ സുൽത്താനെ മാറ്റി മുഹമ്മദ് രാജകുമാരനെ സിറിയയിലെ സൗദി രഹസ്യാന്വേഷണത്തിന്റെ ചുമതല ഏൽപ്പിച്ചു. സൗദി അറേബ്യൻ നാഷണൽ ഗാർഡ് മന്ത്രി മുതൈബ് ബിൻ അബ്ദുല്ല രാജകുമാരനാണ് മുഹമ്മദിനെ ഈ ഉദ്യമത്തിൽ സഹായിച്ചത്.

2017 ജൂണിൽ അധികാരത്തിൽനിന്ന് പുറത്താക്കപ്പെടുന്നതുവരെയുള്ള കാലത്ത്, മുഹമ്മദ് ബിൻ നായിഫ് സൗദി അറേബ്യയിലെ ഏറ്റവും സ്വാധീനമുള്ള സുരക്ഷാ ഉദ്യോഗസ്ഥനെന്ന നിലയിൽ 15 വർഷക്കാലം ചെലവഴിക്കുകയും അമേരിക്കൻ, ബ്രിട്ടീഷ് രഹസ്യാന്വേഷണ സമൂഹങ്ങളുമായി അടുത്ത ബന്ധം പുലർത്തുകയും ചെയ്തിരുന്നു. 2017 ഫെബ്രുവരി 10ന്, യു. എസ്. സെൻട്രൽ ഇന്റലിജൻസ് ഏജൻസി (സി.ഐ.എ.) "ഭീകരവാദത്തിനെതിരായ മേഖലയിലെ മികച്ച ഇന്റലിജൻസ് പ്രകടനത്തിനും ലോക സുരക്ഷയും ഒപ്പം സമാധാനവും സാക്ഷാത്കരിക്കുന്നതിനുള്ള അദ്ദേഹത്തിന്റെ പരിധിയില്ലാത്ത സംഭാവനകൾക്കും" രാജകുമാരന് "ജോർജ്ജ് ടെനെറ്റ് മെഡൽ" നൽകി ആദരിച്ചു. 1996 മുതൽ 2004 വരെ സി.ഐ.എ.യുടെ ഏറ്റവും കൂടുതൽ കാലം ഡയറക്ടറായി സേവനമനുഷ്ഠിച്ച ജോർജ്ജ് ടെനെറ്റിന്റെ പേരിൽ ഏർപ്പെടുത്തിയിട്ടുള്ള ഈ മെഡൽ പുതുതായി നിയമിതനായ സി.ഐ.എ. ഡയറക്ടർ മൈക്ക് പോംപിയോ റിയാദിൽ നടന്ന സ്വീകരണ ചടങ്ങിൽ പ്രതിരോധ മന്ത്രി മുഹമ്മദ് ബിൻ സൽമാൻ അൽ സൗദിന്റെ സാന്നിധ്യത്തിൽ അദ്ദേഹത്തിന് കൈമാറി. 2017 ജനുവരി 20 ന് പ്രസിഡന്റ് ഡൊണാൾഡ് ട്രംപ് യു.എസ്. പ്രസിഡന്റായി അധികാരമേറ്റതിനുശേഷം ഇസ്ലാമിക രാജവാഴ്ചയും അമേരിക്കയും തമ്മിലുള്ള ബന്ധത്തിന്റെ ആദ്യ സ്ഥിരീകരണമായിരുന്നു ഇത്. മുതിർന്ന സിവിൽ, സൈനിക ഉദ്യോഗസ്ഥരും രാജ്യത്തെ യു.എസ്. ചാർജ് ഡി അഫയേഴ്സ് ക്രിസ്റ്റഫർ ഹെൻസലും ഈ സ്വീകരണത്തിൽ പങ്കെടുത്തിരുന്നു. മുഹമ്മദ് രാജകുമാരനും പോംപിയോയും തുർക്കി ഉദ്യോഗസ്ഥരുമായി സുരക്ഷയെക്കുറിച്ച് ചർച്ച ചെയ്യുകയും യു.എസുമായുള്ള സൗദി അറേബ്യയുടെ ബന്ധം ചരിത്രപരവും ഒപ്പം തന്ത്രപരവുമാണെന്ന് പറയുകയും ചെയ്തു. റിയാദിന്റെ ഭീകരവിരുദ്ധ ശ്രമങ്ങൾക്ക് വാഷിംഗ്ടൺ നൽകിയ അംഗീകാരമായാണ് ഈ നീക്കത്തെ തങ്ങൾ കാണുന്നതെന്നും അദ്ദേഹം കൂട്ടിച്ചേർത്തു.

### ഉൾക്കാഴ്ചകൾ
2000 കളുടെ മധ്യത്തിൽ, രാജകുടുംബത്തിലെ മിക്കവരിൽ നിന്നും വ്യത്യസ്തമായി മുഹമ്മദ് ബിൻ നായിഫ് മാധ്യമങ്ങളോട് സംസാരിച്ചു. തന്റെ പിതാവ് നായെഫ് രാജകുമാരനെപ്പോലെ അദ്ദേഹം സൗദി അറേബ്യയിലെ ഭീകരതയ്ക്കെതിരെ കടുത്ത നിലപാട് സ്വീകരിച്ചു. ഭീകരതയെ ഒരുതരം കടുത്ത കുറ്റകൃത്യമായി കണക്കാക്കണമെന്നും നിശിതമായ പോലീസ് രീതികൾ ഉപയോഗിച്ച് അതിനെതിരേ പോരാടണമെന്നും അദ്ദേഹവും മറ്റ് തീരുമാനമെടുക്കുന്ന വരേണ്യ വർഗ്ഗവും വാദിച്ചു. ലെബനനിലെ ആഭ്യന്തര സുരക്ഷാ സേനയുടെ മുൻ ഡയറക്ടർ ജനറലായ ജനറൽ അഷ്റഫ് റിഫിയ്ക്ക് തുല്യനായ വ്യക്തിയായാണ് വാലിദ് ജംബ്ലാറ്റ് മുഹമ്മദ് ബിൻ നായെഫിനെ വിശേഷിപ്പിച്ചത്.

സൗദി അറേബ്യയുടെ തീവ്രവാദ വിരുദ്ധ പദ്ധതികളുടെ പേരിൽ പാശ്ചാത്യ രഹസ്യാന്വേഷണ ഏജൻസികൾ മുഹമ്മദ് ബിൻ നായിഫിനെ അഭിനന്ദിച്ചു. ആഭ്യന്തരമന്ത്രിയായി നിയമിതനായ ശേഷം, സൗദി അറേബ്യൻ മന്ത്രിസഭയിലെ ഏറ്റവും മികച്ച അമേരിക്കൻ അനുകൂല മന്ത്രിയായി യു.എസ്. നയതന്ത്രജ്ഞർ അദ്ദേഹത്തെ കണ്ടു.

### സ്വാധീനം
2011-ൽ ബ്രിട്ടീഷ് പ്രസിദ്ധീകരണമായ *[[ദ ഇക്കണോമിസ്റ്റ്|ദി ഇക്കണോമിസ്റ്റ്]]* മുഹമ്മദ് രാജകുമാരനെ ഊർജ്ജസ്വലനും വിനയാന്വിതനുമായി വിശേഷിപ്പിക്കുകയും പിന്തുടർച്ചാവകാശം അബ്ദുൽ അസീസ് രാജാവിന്റെ കൊച്ചുമക്കൾക്ക് കൈമാറുന്ന സമയത്ത് രാജ സ്ഥാനത്തേയ്ക്കുള്ള പ്രധാന സ്ഥാനാർത്ഥികളിൽ ഒരാളാണ് അദ്ദേഹമെന്ന് പ്രസ്താവിക്കുകയും ചെയ്തു. 2012 ജൂണിൽ തന്റെ പിതാവിന്റെ മരണശേഷം സാധ്യതയുള്ള മത്സരാർത്ഥികളിൽ ഒരാളായി അദ്ദേഹം ഇതിനകം കണക്കാക്കപ്പെട്ടിരുന്നു. 2011-ൽ, മുഹമ്മദ് രാജകുമാരൻ ലോകത്തിലെ ഏറ്റവും ശക്തനായ അഞ്ചാമത്തെ പ്രതിരോധക്കാരനാണെന്ന് മൈക്കൽ ഹെയ്ഡൻ റിപ്പോർട്ട് ചെയ്തു. 2016 ഏപ്രിലിൽ ടൈം മാഗസിൻ ലോകത്തെ ഏറ്റവും സ്വാധീനമുള്ള 100 പേരിൽ ഒരാളായി മുഹമ്മദ് രാജകുമാരനെ തിരഞ്ഞെടുത്തു.

### കൊലപാതക ശ്രമങ്ങൾ
മുഹമ്മദ് ബിൻ നായിഫ് ആകെ നാല് വധശ്രമങ്ങളിൽ നിന്ന് രക്ഷപ്പെട്ടിട്ടുണ്ട്. ഇതിൽ മൂന്നാമത്തെ വധ ശ്രമത്തിൽ അദ്ദേഹത്തിന് പരിക്കേറ്റുവെങ്കിലും, മറ്റു വധ ശ്രമങ്ങളിൽ കാര്യമായ പരിക്കേറ്റിട്ടില്ല.

ഇത്തരത്തിലുള്ള വധശ്രമങ്ങളിൽ മൂന്നാമത്തേത്  2009 ഓഗസ്റ്റ് 27ന് അരങ്ങേറി. അറേബ്യൻ ഉപദ്വീപിൽ അൽ-ഖ്വയ്ദയുമായി ബന്ധമുള്ള ചാവേർ ബോംബർമാരിലൊരാളായ അബ്ദുല്ല അൽ-അസിരി സ്വയം പൊട്ടിത്തെറിച്ച് മുഹമ്മദ് ബിൻ നായിഫിനെ പരിക്കേൽപ്പിച്ചിരുന്നു. ആക്രമണത്തിന് ഏതാനും ദിവസങ്ങൾക്ക് മുമ്പ് മുഹമ്മദ് ബിൻ നായിഫുമായി സംസാരിച്ച അൽ-അസിരി, രാജ്യത്തെ തീവ്രവാദ പുനരധിവാസ പദ്ധതിയുടെ ഭാഗമായി അധികാരികൾക്ക് മുന്നിൽ കീഴടങ്ങാനുള്ള തന്റെ ആഗ്രഹം പ്രകടിപ്പിച്ചിരുന്നു. ഇത് രാജകുമാരന്റെ കൊട്ടാരത്തിൽ അനായാസേന പ്രവേശിക്കാനുള്ള ഗൂഢാലോചനയാണെന്ന് വ്യക്തമായിരുന്നു. യെമൻ പ്രവിശ്യയായ മാരിബിൽ നിന്നാണ് അൽ-അസിരി ജിദ്ദയിലേക്ക് യാത്ര ചെയ്തതെന്ന് വിശ്വസിക്കപ്പെടുന്നു. റമദാൻ സമയത്ത്, അൽ-അസിരി രാജകുമാരന്റെ ഒരു "അഭ്യുദയകാംക്ഷിയായി" അദ്ദേഹത്തിന്റെ കൊട്ടാരത്തിൽ കാത്തിരുന്നു. ഒരു ചാവേർ ബോംബായി പൊട്ടിത്തെറിച്ച് ആത്മഹത്യ ചെയ്തുവെങ്കിലും അൽ-അസിരി സ്വയം പൊട്ടിത്തെറിച്ചുകൊണ്ട് നടത്തിയ സ്ഫോടനത്തിൻറെ പൂർണ്ണ ആഘാതത്തിൽ നിന്നും രക്ഷപെട്ട മുഹമ്മദ് ബിൻ നായിഫിന് നിസാരമായ പരിക്കേറ്റു. സ്ഫോടനാത്മക ഉപകരണം അൽ-അസിരിയുടെ ശരീരത്തിനുള്ളിലാണ് ഒളിപ്പിച്ചുവെച്ചിരുന്നത്. ഇത് സുരക്ഷാ വിദഗ്ധർ ഒരു പുതിയ സാങ്കേതികവിദ്യയായാണ് വിശേഷിപ്പിച്ചത്. ഇടത് കൈയിൽ രണ്ട് വിരലുകൾക്ക് ചുറ്റും ഒരു ബാൻഡേജുമായി മുഹമ്മദ് ബിൻ നായിഫ് സ്റ്റേറ്റ് ടെലിവിഷനിൽ പ്രത്യക്ഷപ്പെട്ടുകൊണ്ട് പറഞ്ഞു. "അവനെ പരിശോധിക്കുവാൻ ഞാൻ ആഗ്രഹിച്ചില്ല, എന്നാൽ അവൻ സ്വയം പൊട്ടിത്തെറിച്ച് എന്നെ അത്ഭുതപ്പെടുത്തി."

ബ്രൂക്കിങ്സ് ഇൻസ്റ്റിറ്റ്യൂഷനിലെ മുൻ സി.ഐ.എ. ഓഫീസറും ഇന്റലിജൻസ് പ്രോജക്റ്റ് ഡയറക്ടറുമായ ബ്രൂസ് റീഡലിന്റെ അഭിപ്രായത്തിൽ, "ഞാൻ കണ്ട തെളിവുകളുടെ കൂമ്പാരം, ബിൻ നായിഫിന് കൊലപാതകശ്രമത്തിൽ അദ്ദേഹം സമ്മതിച്ചതിനേക്കാൾ കൂടുതൽ പരിക്കേറ്റു എന്ന് വ്യക്തമാക്കുന്നതാണ്." തന്റെ പരിക്കുകൾ ചികിത്സിക്കാൻ രാജകുമാരൻ "വളരെ ആസക്തി ഉളവാക്കുന്ന ഒരു വേദനസംഹാരി ഉപയോഗിക്കുന്നത് തന്റെ ദിനചര്യയിൽ ഉൾപ്പെടുത്തി. ആ പ്രശ്നം ക്രമേണ വഷളായി എന്ന് ഞാൻ കരുതുന്നു." "രാജകുടുംബത്തിലെ ഒരു കൂട്ടാളി"യെ ഉദ്ധരിച്ച് ദി ന്യൂയോർക്ക് ടൈംസ് റിപ്പോർട്ട് ചെയ്തതനുസരിച്ച്, രാജകുമാരനിൽ ആരോപിക്കപ്പെട്ട ലഹരിയുടെ ഉപയോഗം അദ്ദേഹത്തെ സ്ഥാനഭ്രഷ്ടനാക്കിയ "പിന്തുടർച്ചാവകാശത്തിലെ ധൃതഗതിയിലുള്ള മാറ്റത്തിനുള്ള പിന്തുണയെ ശക്തിപ്പെടുത്തുന്ന" ഒരു കാരണമായി ചൂണ്ടിക്കാണിക്കപ്പെട്ടു.

2003-ൽ സൗദി അറേബ്യയിൽ അൽ-ഖ്വയ്ദയുമായി ബന്ധപ്പെട്ട ആക്രമണങ്ങളിൽ കുത്തനെയുള്ള വർദ്ധനവ് അനുഭവപ്പെട്ടതിനുശേഷം ഒരു രാജകുടുംബാംഗത്തിനെതിരെ നടക്കുന്ന ആദ്യ വധശ്രമമാണിത്. 2010 ഓഗസ്റ്റിലാണ് മുഹമ്മദ് രാജകുമാരനെ അവസാനമായി വധിക്കാൻ ശ്രമിച്ചത്.

### ഡെപ്യൂട്ടി കിരീടാവകാശി
2015 ജനുവരി 23 ന് സൽമാൻ രാജാവ് മുഹമ്മദ് ബിൻ നായിഫിനെ ഡെപ്യൂട്ടി കിരീടാവകാശിയായി പ്രഖ്യാപിച്ചു. പിന്തുടർച്ചാവകാശത്തെക്കുറിച്ചുള്ള രാജവംശത്തിലെ അസ്ഥിരതയെക്കുറിച്ചുള്ള ആശങ്കകൾ ശാന്തമാക്കാൻ ഈ പ്രഖ്യാപനം ഉപകരിച്ചതായി റിപ്പോർട്ടുണ്ട്. അങ്ങനെ, സിംഹാസനത്തിനായുള്ള ഔദ്യോഗിക വരിയിൽ തൻറെ തലമുറയിലെ ആദ്യത്തെയാളായി മുഹമ്മദ് രാജകുമാരൻ മാറി. അദ്ദേഹത്തിന്റെ മറ്റ് സ്ഥാനങ്ങൾക്ക് പുറമേ, 2015 ജനുവരി 29 ന് സ്ഥാപിതമായ കൌൺസിൽ ഫോർ പൊളിറ്റിക്കൽ ആൻഡ് സെക്യൂരിറ്റി അഫയേഴ്സിന്റെ ചെയർമാനായും മുഹമ്മദ് രാജകുമാരനെ തിരഞ്ഞെടുത്തു.

### കിരീടാവകാശി
[ലഘുചിത്രം|കിരീടാവകാശി മുഹമ്മദ് രാജകുമാരനും യു. എസ്. സ്റ്റേറ്റ് സെക്രട്ടറി [ജോൺ കെറി|ജോൺ കെറിയും, 6 മെയ് 2015 ന്.]]
2015 ഏപ്രിൽ 29 ന് സൽമാൻ രാജാവിന്റെ അർദ്ധസഹോദരനും അബ്ദുൽ അസീസ് രാജാവിന്റെ 35-ാമത്തെ മകനുമായ മുഖ്രിൻ ബിൻ അബ്ദുൽ അസിസിന് പകരക്കാരനായി മുഹമ്മദ് ബിൻ നായിഫ് കിരീടാവകാശിയായി തിരഞ്ഞെടുക്കപ്പെട്ടു. എംബിഎന്നിന്റെ ഇളയ കസിനായ മുഹമ്മദ് ബിൻ സൽമാൻ (എംബിഎസ്) 29-ാം വയസ്സിൽ ഡെപ്യൂട്ടി കിരീടാവകാശിയായും തിരഞ്ഞെടുക്കപ്പെട്ടു. രണ്ട് രാജകുമാരന്മാരും സ്വരച്ചേർച്ചയില്ലാതെ വരുകയും തന്റെ അതിരില്ലാത്ത അഭിലാഷങ്ങൾക്ക് പേരുകേട്ട എം.ബി.എസ്. രാജസഭയ്ക്കുള്ളിൽ തന്റെ സ്വാധീനം അതിവേഗം ഉറപ്പിക്കുകയും ചെയ്തു. എംബിഎസ്, പ്രതിരോധമന്ത്രിയെന്ന നിലയിൽ, 2015 മാർച്ചിൽ യെമനിൽ വലിയ തോതിൽ പരാജയപ്പെട്ട സൌദി സൈനിക നടപടി ആരംഭിക്കുകയും നയിക്കുകയും ചെയ്തപ്പോൾ യുദ്ധത്തിനുള്ള എം‌ബി‌എന്നന്റെ പിന്തുണ നിശബ്ദമായിരുന്നു.

2016 ആയപ്പോഴേക്കും സൗദി രാജകുടുംബത്തിനുള്ളിൽ എം.ബി.എസിനുണ്ടായ സ്വാധീനം അദ്ദേഹം എംബിഎന്നിനെ സ്ഥാനഭ്രഷ്ടനാക്കുകയും ഒടുവിൽ രാജാവാകുകയും ചെയ്യുമെന്ന ഊഹാപോഹങ്ങൾ വളർത്തി. 2017 ലെ ഖത്തർ നയതന്ത്ര പ്രതിസന്ധി സമയത്ത് ഇരുവരും തമ്മിലുള്ള സംഘർഷങ്ങൾ പൂർവ്വാധികം വർദ്ധിച്ചു. അതിൽ എംബിഎസ് ഖത്തറിന്റെ പ്രാദേശിക ഉപരോധത്തെ അനുകൂലിച്ചപ്പോൾ എംബിഎൻ ഒരു നയതന്ത്ര പരിഹാരത്തെ അനുകൂലിച്ച് (എംബിഎസിന്റെ അറിവില്ലാതെ) ഖത്തർ അമീർ തമീം ബിൻ ഹമദ് അൽ-താനിയുമായുള്ള ചർച്ചകൾക്ക് ഒരു ബാക്ക് ചാനൽ തേടുകയും ചെയ്തു. എംബിഎസും എംബിഎന്നും ജാരെഡ് കുഷ്നറെപ്പോലുള്ള മറ്റ് ട്രംപ് ഭരണത്തിലെ ഉദ്യോഗസ്ഥരുമായി സ്വാധീനത്തിനായി കിടമത്സരങ്ങൾ നടത്തി. ഭരണകൂടത്തിന്റെ പ്രീതി നേടാനുള്ള അവരുടെ മത്സരവും മറ്റൊരു പ്രധാന തർക്ക വിഷയമായിരുന്നു. എംബിഎന്നുമായി മോശം ബന്ധമുണ്ടായിരുന്ന അബുദാബി കിരീടാവകാശി ഷെയ്ഖ് മുഹമ്മദ് ബിൻ സായിദ് അൽ നഹ്യാൻ ഈ അധികാര പോരാട്ടത്തിൽ എംബിഎസിനെയാണ് പിന്തുണച്ചത്. വർദ്ധിച്ചുവരുന്ന സംഘർഷങ്ങൾക്കിടയിൽ, എംബിഎന്നിന്റെ ഏറ്റവും അടുത്ത ഉപദേഷ്ടാവായിരുന്ന ഇന്റലിജൻസ് ഉദ്യോഗസ്ഥൻ സാദ് അൽജാബ്രി കുടുംബത്തോടൊപ്പം തുർക്കിയിലേക്ക് പലായനം നടത്തുകയും ചെയ്തു.

## 2017ലെ സ്ഥാനഭ്രഷ്ടനാക്കൽ
സൗദി അധികാര ഘടനയെ അടിസ്ഥാനപരമായി പുനക്രമീകരിച്ച ഒരു കൊട്ടാര അട്ടിമറിയിലൂടെ 2017 ജൂൺ 21 ന് മുഹമ്മദ് ബിൻ നായിഫ് രാജകുമാരൻ ഒരു രാജകീയ ഉത്തരവ് പ്രകാരം കിരീടാവകാശി സ്ഥാനത്തുനിന്ന് സ്ഥാനഭ്രഷ്ടനാക്കപ്പെട്ടു. അദ്ദേഹത്തിൻ്റെ സ്ഥാനത്ത് നിലവിലെ രാജാവിൻ്റെ മകനായ എം. ബി. എസിനെ കിരീടാവകാശിയും സിംഹാസനത്തിൻ്റെ അനന്തരാവകാശിയും ആക്കി. മുഹമ്മദ് ബിൻ നായിഫ് രാജകീയ ഉത്തരവിലൂടെ എല്ലാ സ്ഥാനങ്ങളിൽ നിന്നും ഒഴിവാക്കപ്പെടുകയും, ആഭ്യന്തരമന്ത്രിയെന്ന സ്ഥാനം അദ്ദേഹത്തിന് നഷ്ടപ്പെടുകയും ചെയ്തു. മുഹമ്മദ് ബിൻ നായിഫ് രാജകുമാരന് പകരം അബ്ദുൽ അസീസ് ബിൻ സൌദ് അൽ സൌദ് ആഭ്യന്തര മന്ത്രിയായി നിയമിക്കപ്പെട്ടു. 2015 ഡിസംബറിൽ ജർമ്മൻ ഫെഡറൽ ഇന്റലിജൻസ് സർവീസ് പ്രസിദ്ധീകരിച്ച അസാധാരണമായ മൂർച്ചയുള്ളതും എന്നാൽ പരസ്യവുമായ ഒരു മെമ്മോയിൽ പിന്തുടർച്ചയുടെ മാറ്റത്തെക്കുറിച്ച് പ്രവചിച്ചിരുന്നു, ഇതിനെ തുടർന്ന് ജർമ്മൻ ഗവണ്മെന്റ് ശാസിക്കപ്പെട്ടു.

2017 ജൂൺ അവസാനത്തോടെ പുറത്താക്കപ്പെട്ട മുഹമ്മദ് ബിൻ നായിഫ് മണിക്കൂറുകളോളം തടവിലാക്കപ്പെടുകയും ഭീഷണിപ്പെടുത്തപ്പെടുകയും ചെയ്തു. കിരീടാവകാശി സ്ഥാനം സ്വയം ത്യജിക്കാനും അലിജിയൻസ് കൌൺസിലിലെ മറ്റ് അംഗങ്ങൾ ഇതിനകം അവതരിപ്പിച്ച പുതിയ കിരീടാവകാശിയായ മുഹമ്മദ് ബിൻ സൽമാന് വിശ്വസ്തത വാഗ്ദാനം ചെയ്യാനും അദ്ദേഹത്തിൽ സമ്മർദ്ദം ചെലുത്തി. മുഹമ്മദ് ബിൻ നായിഫ് ആത്യന്തികമായി തോക്കിൻ മുനയിൽ നിന്നുകൊണ്ട് തന്റെ വിശ്വസ്തതയ്ക്കുള്ള പ്രതിജ്ഞ ടെലിവിഷനിലൂടെ നൽകി. പിന്നീട് ജിദ്ദയിലെ കൊട്ടാരത്തിൽ അദ്ദേഹത്തെ വീട്ടുതടങ്കലിലാക്കി.  മുഹമ്മദ് ബിൻ നായിഫിന്റെ സമ്പത്തിന്റെ ഭൂരിഭാഗവും കവർന്നെടുക്കുകയും കുറഞ്ഞത് 4.75 ബില്യൺ യു.എസ്. ഡോളർ (17.8 ബില്യൺ സൌദി റിയാൽ) അദ്ദേഹത്തിൽനിന്ന് പിടിച്ചെടുക്കുകയും ചെയ്തു. 2017 അവസാനത്തോടെ അദ്ദേഹത്തിന്റെ എല്ലാ ബാങ്ക് അക്കൌണ്ടുകളും മരവിപ്പിച്ചു. 2017 ഡിസംബറിൽ, അദ്ദേഹത്തിന്റെ ഫണ്ട് സൗദി അക്കൗണ്ടിലേക്ക് മാറ്റാൻ ആവശ്യപ്പെട്ടുകൊണ്ട് എംബിഎന്നിന്റെ പേരിൽ ജനീവയിലെ എച്ച്എസ്ബിസി ബാങ്കിന് ഒരു കത്ത് ലഭിച്ചുവെങ്കിലും എം.ബി.എൻ. സമ്മർദ്ദത്തിലായിരിക്കാമെന്ന് വിശ്വസിച്ച എച്ച്എസ്ബിസി അങ്ങനെ ചെയ്യാൻ വിസമ്മതിക്കുകയും ചെയ്തു. എംബിഎന്നിന്റെ യൂറോപ്പ് ആസ്ഥാനമായുള്ള ആസ്തികൾ കൈമാറുന്നതിനായി സമാനമായ അഭ്യർത്ഥനകൾ 2021 ന്റെ തുടക്കത്തിൽ നടത്തിയതായും റിപ്പോർട്ടുണ്ട്. 

### 2020ലെ അറസ്റ്റും തടങ്കലും
കിരീടാവകാശി സ്ഥാനത്തുനിന്ന് നീക്കം ചെയ്തതിനെത്തുടർന്ന് മുഹമ്മദ് ബിൻ നായിഫിന്റെ ഭാര്യയെയും പെൺമക്കളെയും സൗദി അറേബ്യയിൽ നിന്ന് പുറത്തുപോകുന്നതിൽ നിന്ന് വിലക്കി. 2017ൽ അദ്ദേഹത്തെ വീട്ടുതടങ്കലിൽനിന്ന് ഒഴിവാക്കിയെങ്കിലും, രാജ്യം വിടാൻ അദ്ദേഹത്തിന് അനുവാദമുണ്ടായിരുന്നില്ല. 2018ലും 2019ലും എംബിഎസ് തന്റെ അധികാരം കൂടുതൽ ഉറപ്പിച്ചതിനേത്തുടർന്ന് സൗദി അറേബ്യയ്ക്കുള്ളിൽ വേട്ടയാടാനും രാജകുടുംബാംഗങ്ങളുടെ വിവാഹച്ചടങ്ങുകളിലും ശവസംസ്കാരങ്ങളിലും മാത്രം പങ്കെടുക്കാനും എംബിഎന്നിന് അനുമതി നൽകപ്പെട്ടു. എന്നിരുന്നാലും, 2020 മാർച്ചിൽ, റിയാദിന് പുറത്തുള്ള ഒരു സ്വകാര്യ മരുഭൂമിയിൽ നിന്ന് എംബിഎൻ വീണ്ടും അറസ്റ്റ് ചെയ്യപ്പെട്ടു. രാജകുമാരനൊടൊപ്പം അദ്ദേഹത്തിന്റെ, അർദ്ധസഹോദരൻ നവ്വാഫ് ബിൻ നായിഫ്, പിതൃ സഹോദരൻ അഹമ്മദ് ബിൻ അബ്ദുൾ അസീസ് എന്നിവർക്കെതിരെയും എംബിഎസിനെതിരെ ഗൂഢാലോചന നടത്തിയെന്ന് ആരോപിച്ച് രാജ്യദ്രോഹക്കുറ്റം ചുമത്തിയിരുന്നു.

കുറഞ്ഞത് ആറുമാസമെങ്കിലും ഏകാന്ത തടവിൽ പാർപ്പിച്ചിരുന്ന നായിഫിന് നിരന്തരം പീഡിപ്പിക്കുകയും തൽഫലമായി അദ്ദേഹത്തിന് ശാരീരികമായി പരിക്കേൽക്കുകയും ചെയ്തതായി റിപ്പോർട്ടുണ്ട്. അഞ്ച് മാസം മുമ്പ് അറസ്റ്റ് ചെയ്തതിനുശേഷം ഡോക്ടറെയോ കുടുംബാംഗങ്ങളെയോ സന്ദർശിക്കാൻ സൗദി അധികൃതർ അദ്ദേഹത്തെ അനുവദിച്ചില്ലെന്ന് ആരോപിച്ച് 2020 ഓഗസ്റ്റിൽ എംബിഎന്നിന്റെ നിയമ പ്രതിനിധികൾ അദ്ദേഹത്തിന്റെ ക്ഷേമത്തെക്കുറിച്ച് ആശങ്ക ഉന്നയിച്ചു. 2020 അവസാനത്തോടെ നായിഫിനെ റിയാദിലെ അൽ യമാമ കൊട്ടാര സമുച്ചയത്തിലേയ്ക്ക് മാറ്റുകയും 2022 അവസാനത്തോടെ അദ്ദേഹം അവിടെത്തന്നെ തുടരുകയും ചെയ്യുന്നു. ഗാർഡിയൻ പത്രത്തെ ഉദ്ധരിച്ച ഒരു സ്രോതസ്സ് അനുസരിച്ച്, "അദ്ദേഹത്തിന്റെ ചെറിയ താമസ സ്ഥലത്തിനുനിന്ന് പുറത്ത് പോകാൻ അദ്ദേഹത്തെ അനുവദിക്കുന്നില്ല, മാത്രമല്ല അദ്ദേഹത്തിന്റെ ദിനചര്യകൾ എല്ലായ്പ്പോഴും ചിത്രീകരിക്കുകയും റെക്കോർഡുചെയ്യുകയും ചെയ്യുന്നു.... അപൂർവ്വം സന്ദർഭങ്ങളിൽ ചില കുടുംബാംഗങ്ങളൊഴികെ അദ്ദേഹത്തെ സന്ദർശിക്കാൻ ആരെയും അനുവദിക്കുന്നില്ല, കൂടാതെ അദ്ദേഹത്തിന്റെ സ്വകാര്യ ഡോക്ടറെയോ നിയമപരമായ പ്രതിനിധികളെയോ കാണാൻ പോലും അദ്ദേഹത്തിന് കഴിയില്ല.

## വ്യക്തിജീവിതം
മുൻ കിരീടാവകാശി സുൽത്താൻ ബിൻ അബ്ദുൽ അസിസിന്റെ മരുമകൻകൂടിയാണ് മുഹമ്മദ് ബിൻ നായിഫ്.  റീമ ബിൻത് സുൽത്താൻ അൽ സൗദ്  അദ്ദേഹത്തിൻറെ ഭാര്യയും സാറാ രാജകുമാരി, ലുലുവ രാജകുമാരി എന്നിവർ അദ്ദേഹത്തിന്റെ രണ്ട് പെൺമക്കളുമാണ്.

മുഹമ്മദ് ബിൻ നായിഫിന് പ്രമേഹ രോഗമുണ്ട്. 2017 ൽ അധികാരത്തിൽ നിന്ന് പുറത്താക്കപ്പെടുന്നതിന് മുമ്പ്, അൾജീരിയയിൽ ഒരു മരുഭൂമിയിലെ വില്ല പരിപാലിക്കുന്ന അദ്ദേഹം പലപ്പോഴും വേട്ടയാടലും ഫാൽക്കണുകളെ ഉപയോഗിച്ചുള്ള മൃഗയാ വിനോദങ്ങളിലും ഏർപ്പെട്ട് അവധിക്കാലങ്ങൾ ചെലവഴിച്ചിരുന്നു.

പനാമ പേപ്പേഴ്സ് അനുസരിച്ച്, മുഹമ്മദ് ബിൻ നായിഫ് മൊസാക്ക് ഫോൺസെകയിൽ നിന്ന് ചില പനാമ ആസ്ഥാനമായുള്ള കമ്പനികൾ വാങ്ങിയിരുന്നു.

### പുരസ്കാരങ്ങൾ
2015ൽ മുഹമ്മദ് ബിൻ നായിഫിന് സി.ഐ.എ. ജോർജ്ജ് ടെനെറ്റ് മെഡൽ നൽകി ആദരിച്ചു.

2016 മാർച്ച് 4 ന് മുഹമ്മദ് ബിൻ നായിഫ് കിരീടാവകാശിയായിരുന്നപ്പോൾ, മേഖലയിലെ ഭീകരതയ്ക്കെതിരായ പോരാട്ടത്തിൽ അദ്ദേഹത്തിന്റെ ശ്രമങ്ങൾ ചൂണ്ടിക്കാട്ടി അന്നത്തെ ഫ്രഞ്ച് പ്രസിഡന്റായിരുന്ന ഫ്രാങ്കോയിസ് ഹോളണ്ട് അദ്ദേഹത്തിന് ലെജിയൻ ഡി ഓണർ നൽകി ആദരിച്ചു.

## ബാഹ്യ ലിങ്കുകൾ

വർഗ്ഗം:പനാമ പേപ്പേർസിൽ പേരുവന്നവർ
വർഗ്ഗം:ജീവിച്ചിരിക്കുന്നവർ
വർഗ്ഗം:1959-ൽ ജനിച്ചവർ
വർഗ്ഗം:Pages with unreviewed translations

## അവലംബം